Kelner beseer tydens Spur-rooftogArgieffoto. ŉ Kelner is Sondagaand in die Spur in Preller-plein in Bloemfontein in die Vrystaat beseer nadat ŉ groep gewapende mans die restaurant beroof het. Sersant Thabo Litabe het Maandag aan Maroela Media gesê vier gewapende mans het omstreeks 23:00 op die restaurant toegeslaan. “Die verdagtes het die kliënte en kelners beveel om op die grond te lê terwyl die aanvallers hulle beroof het van waardevolle items en selfone,” het Litabe gesê. Die mans het ook ŉ onbekende hoeveelheid bedrag geld uit die kasregisters gesteel voor hulle van die toneel gevlug het. “ŉ Kelner is beseer toe die mans uit die restaurant gehardloop het en lukraak geskiet het. Die kelener het net geringe beserings opgedoen. Buite die restaurant het die aanvallers en veiligheidsbeamptes ook op mekaar begin skiet. Niemand is buite die restaurant beseer nie.” Volgens Litabe het die polisie later twee verdagtes, onderskeidelik 31 en 45 jaar oud, in hegtenis geneem en beslag gelê op selfone en geld wat vermoedelik tydens die rooftog gesteel is. Die ander twee verdagtes is nog soek. Die twee verdagtes behoort binnekort in die hof te verskyn op aanklagte van gewapende roof.